પણ લક્ષદ્વીપની ખરી મઝા જમીન પર નહીં પણ સમુદ્રમાં અને તે પણ સમુદ્રના પેટાળની સૃષ્ટિને માણવામાં છે. હા, હું વાત કરું છું ‘સ્કૂબા ડાઈવિંગની.’ ડિસ્કવરી કે નેશનલ જ્યોગ્રાફિક ચેનલ પર અંડરવૉટર ફોટોગ્રાફીનાં હેરતભર્યા દશ્યો તમે જોયાં હશે. આવી અદ્દભુત કુદરતને લાઈવ અને સદેહે માણવી હોય તો લક્ષદ્વીપ જઈ સ્કૂબા ડાઈવિંગ કરવું જ રહ્યું. લક્ષદ્વીપના સમુદ્રની શરૂઆત અને સરોવરોનો અંત આવે છે તે સ્થળે દરિયાના પેટાળમાં વીંટી આકારના કોરલ્સની વિશાળ કોલોની આવેલી છે. વિવિધ રંગો ધરાવતા આ કોરલ આપણા આશ્ચર્યનું પ્રથમ પગથિયું છે. આ કોરલ કોલોનીની નાની મોટી ગલીકુંચીઓમાંથી નીકળતી અને પાછી છુપાઈ જતી અનેક પ્રકારની રંગબેરંગી માછલીઓ કે જેના રંગનાં નામ પણ આપણને ખબર નથી તે આશ્ચર્યનું બીજું પગથિયું છે ! અહીં જોવા મળતી માછલીઓ પૈકી થોડાં નામ ગણાવું તો માન્ટા, વીયોપાર્ડ મોરી ઈલ્સ, એશિયન ડોલ્ફિન, બ્લેક શાર્ક, વ્હાઈટ ટીપ શાર્ક, ટાઈગર શાર્ક, યલો ફ્યુસ્તલ્યરી, ક્લોન ફિશ, સ્ટીન ગ્રે વગેરે વગેરે. આ ઉપરાંત અહીંના સમુદ્રમાં વિશાળ કાચબાઓ પણ વસે છે. આટલાં અદ્દભુત દશ્યો ઓછાં પડતાં હોય અને સાહસ જીગરમાં ઊભરાવા માંડ્યું હોય તો તમે વધુ આગળ જઈને બ્રિટિશરોએ ડુબાડેલ ‘પ્રિન્સેસ રોયલ’ નામના યુદ્ધ જહાજના અવશેષો પણ નિહાળી શકો છો. સમુદ્રના તળિયાની આ અદ્દભુત દુનિયાને માણવા સ્કૂબા ડાઈવિંગ આવડતું હોવું જોઈએ. ન આવડતું હોય તો પણ શીખવું હોય તો કડમત ટાપુ પરની ‘લકડીવ્સ’ નામની સંસ્થા કડમત અને બંગરામ આઈલેન્ડ રિસોર્ટ ખાતે સ્કૂબા ડાઈવિંગના વિવિધ કોર્સ ચલાવે છે.